22. schôdza NR SR - 8.deň - B. popoludni
Dátum: 2024-11-04
Poslanec: Lackovič, Marek (PS)
Druh vystúpenia: Vystúpenie v rozprave

46. Ďakujem veľmi pekne za slovo, pán predsedajúci. Vážené kolegyne, kolegovia, základná otázka, pred ktorou stojíme, podľa mňa je tu tá, či si majú obce a mestá roztopiť svoje rezervné fondy. Zhrňme si ale, čo tomuto kroku alebo čo tomu dnešnému dňu predchádzalo a aká je tá genéza. Tak vláda najprv nedofinancuje naše mestá a obce, všetky rozumné a prepočítané návrhy doslova šmarí do koša a na zvyšok v roku 2024 do regiónov hodí len akúsi 50-miliónovú ohlodanú kostičku, ktorú si majú mestá a obce nejako rozdeliť so sľubom, že v roku 2025 sa to snáď nejako vyrieši. Pretože na rok 2025 my dnes nemáme nič iné, len akýsi prísľub, že sa to vyrieši, že bude dobre. Po druhé, následne cez konsolidačný balíček, ktorý tu už bol spomínaný, vezmú na ďalšie roky mestám a obciam z podielových daní ešte aj to málo, čo im zostáva, jedno celé percento v prípade miest a obcí a pol percenta v prípade vúciek, samosprávnych krajov, aby mali asi peňazí pre istotu ešte menej. A na záver, a teraz teda pozor, sa podľa mňa aj tak trošku už až drzo a víťazoslávne príde s návrhom, aby si samosprávy až do konca roku 2025 mohli roztápať svoje vlastné, naozaj krvopotne v krízových časoch nasporené rezervné fondy určené na krytie predovšetkým havárií, na krytie bežných výdavkov. Celý tento, inak ako paškvil sa to nedá nazvať, nájdete pod tlačou 528 a aby to celé nestačilo, tak celé zdôvodnenie návrhu má jednu stranu A4, konkrétne dôvodová správa, ktorá zdôvodňuje, má štyri riadky. Na štyroch riadkoch tu ideme ako keby ospravedlňovať nevyhnutnosť tohto opatrenia rádovo v miliónoch eur, na štyroch riadkoch jednej A4. Toto ma naozaj veľmi mrzí, pretože chýba mi tu akákoľvek koncepcia, akékoľvek nejaké systémové riešenia a naozaj nestretávame sa tu tento rok prvýkrát v tejto veci, my sme túto istú vec do konca tohto roka, do roku 2024 v apríli tohto roku podporili. Ale varovali sme zároveň a povedali sme jasne, že toto sa nesmie opakovať alebo nesmie sa toto diať pomaly každý mesiac, alebo čo každý mesiac, pomaly každé dva-tri týždne, že samosprávy či už prostredníctvom ZMOS-u, alebo Únie miest Slovenska, alebo ďalších, alebo aj SK8 pravidelne hovoria a pýtajú a tú ruku nejakým spôsobom, nechcem povedať slovo, nastrkujú, ale jednoducho pýtajú si to dofinancovanie, pretože len za prvých sedem mesiacov tohto roka bola tá sekera 120 mil., aj preto sme my s kolegyňou Hanuliakovou predkladali na začiatku septembra dofinancovať týchto 120 mil. Pretože to bola presne sekera, 84 – mestá a obce plus 36 – kraje, to bolo tých 120 mil., tá medzera za prvých sedem mesiacov roka 2024. Ale nie, vy ste toto odmietli, dali ste mestám a obciam 50, krajom 20, dali ste im 70 a potom dnes hovoríte, že sme boli položení na kolenách ako samosprávy. A, pán poslanec, ja vás si veľmi vážim aj ako človeka, aj ako primátora, ale toto by sme mohli hovoriť možno my opoziční poslanci a poslankyne, ale, ale veď vy vládnete. Vy nemôžte po roku, ako tu predkladáte veci, povedať, že ste na kolenách. Potom naozaj choďte od toho a nechajte to tak, lebo toto mi príde absolútne alibistické a nepatričné, až nenáležité vyjadrenie. Vrátim sa teda ale k meritu veci a k tomu, že aj MIRRI pravidelne hovorí, a hlavne v osobe štátneho tajomníka, že teda na regiónoch vám záleží, že bývalé vlády, citujem, neurobili nič, ale vy idete ako píla. No ale pozrime sa, čo ste za rok stihli v našich regiónoch. Obce a mestá oberáte o ich základné príjmy, čím mnohé obce donútili vypnúť, už aj nočné osvetlenie ste donútili vypnúť. A to opäť nie sú moje slová, ale práve vy, pán navrhovateľ a pán poslanec, vy ste to hovorili dnes 15.37 h, že obce vypínajú už aj nočné osvetlenie. Ale ako môžu vypínať nočné osvetlenie, veď vy vládnete. Stihli ste na budúci rok zvýšiť dépeháčku a ohroziť už i tak nestabilné finančné krytie už prebiehajúcich investičných projektov. A nezabudnime, že všetky boli naceňované ešte aj minulý rok na 20 % DPH, takže budeme veľmi zvedaví, že ako sa toto bude vyvíjať nasledujúce mesiace. Po tretie, vašou chaotickou politikou, žiaľ, ohrozujete regionálne eurofondy. Po štvrté, zavedením transakčnej dane, ktorou ste sa inšpirovali vo Venezuele, ohrozujete mestské, obecné a krajské podniky a predovšetkým tie dopravné, pretože tie si to, bohužiaľ, naozaj zlížu. Ďalej, zvyšovaním mýta v kombinácii s ďalšími opatreniami výrazne zdražujú cestovné lístky vo verejnej autobusovej doprave. Po ďašie, mnohé zákony predkladáte bez konzultácie so samosprávou, úplne ignorujete napríklad Úniu miest Slovenska. A bez konzultácie dokonca aj s nami ako niektorými poslancami, ja si pamätám, nebolo to tak dávno, pár mesiacov dozadu, my sme mali záujem sa zúčastniť ako poslanci tej vašej novozriadenej rady pre regióny a súdržnosť, či ako sa to presne nazýva, a nám bolo odpísané, ak sa nemýlim, že tam nie sme vítaní, že z kapacitných dôvodov sa už nezmestíme. Veď to snáď nemyslíte vážne. Je tu systematická šikana starostov a primátorov, s ktorými politicky nesúhlasíte. Vládne dotácie uvoľňujete nepremyslene a aj to len pre svojich straníckych starostov a opäť nie je to len náš dojem, ale máme tu 60-obyvateľové osady ako napríklad Babinec, okres Rimavská Sobota, v ktorej smerácky starosta dostal 60-tisíc na hádzanárske ihrisko. Pri vodovodoch a kanalizáciách ste sa nezmohli na nič viac, než na prípravu akéhosi dokumentu, už dvestoprvého, ktorý bude predstavený niekedy na jar budúceho roku. Čiže po šestnástich mesiacoch vládnutia víťazoslávne ukazujete plán, ako, ukážete plán, že ako budovať tie vodovody a kanalizácie na Slovensku, naozaj. Eurofondy sa používajú na projekty, ktoré nemajú dlhodobý význam. Vidíme to stále, tých príkladov je stále viac a viac. Pri pomoci menej rozvinutým regiónom sa vláda nezmohla na nič iné, ako na zmenu ich názvu na prioritné. To bolo všetko, čo sa pre ne urobilo za ostatný rok. Obce ste odmietli adekvátne dofinancovať, neplatíte im dokonca ani za stavebné úrady a teraz ich nútite prejesť ich vlastné rezervné fondy. Zákon o verejnom obstarávaní sa nemenil v záujme obcí, ale vlastného biznisu. Život a majetok ľudí v obciach a mestách bol ohrozený novými trestnými kódexami, novým Trestným zákonom. Nekompetentná ministerka kultúry dokonca zrušila opravy regionálnych kultúrnych pamiatok, hradov a zámkov, tie bijú na poplach. Jedna celá sezóna, jeden celý rok 2024 bol nenávratne zmazaný a sezóny boli prakticky zrušené a teraz ešte nejdem zachádzať do kaštieľa v Budmericiach a podobne. Keď už sme pri ňom, tam sa 6. augusta skončili prehliadky pre verejnosť kvôli ukončeniu zmluvy medzi ministerstvom kultúry a budmerickým obecným podnikom, a práve tento dôvod je dôležitý, že tu sa šikanujú už nielen obce ako také, ale už aj obecné podniky, ktoré v prevažnej miere, aj toto bol ten príklad, zamestnávali že zdravotne znevýhodnené osoby. Ešte aj tieto osoby ste odstavili od príjmov. Zhoršením finančnej situácie krajov ste donútili koniec koncov, a to je jeden z najlepších príkladov, jeden za všetky, tak Trenčiansky kraj, váš pán župan, pán Baška, ponúkol nemocnice v Trenčianskom kraji, ak sa nemýlim, bola to, boli to Bojnice, Považská Bystrica a tretiu si nespomeniem, za jedno euro samosprávam, mestám a obciam. A trenčiansky župan do dôvodovej správy napísal, že ich nevie nejakým spôsobom sanovať a starať sa o ne, pretože mu v tom bráni prijatá legislatíva v podobe konsolidačného balíka. Toho konsolidačného balíka, za ktorý on sám hlasoval a dvihol ruku a vďaka jeho hlasu prešiel. Takže všetky tieto body, všetky tieto veci dokresľujú a podčiarkujú ten stav, v ktorom sa nachádzame a ja s vami musím, pán poslanec, len a len súhlasiť. Povedali ste absolútnu číru pravdu, ale mali by ste na ňu právo z opozičných lavíc, veľmi zle sa počúva z tých koaličných, kde hovorím, my sme aj radi niekedy pomohli, ale už len naozaj ešte raz spomenutý dôvod, že z kapacitných dôvodov nám neumožníte ani len zúčastniť sa rady pre regióny a súdržnosť, je niečo tak bizarné, tak, tak absurdné, že je to až naozaj neuveriteľné. V apríli prvýkrát keď sa toto predkladalo, sme to podporili, pretože sme varovali zároveň pred tým, že ale naozaj že dobre, situácia je zlá, ale musíme to, teraz je naša psia povinnosť to podporiť, pomôcť, jednoducho nadýchnuť sa. Lenže varovali sme pred tým, že nemôže sa to opakovať a nemôžme sa tu znovu stretnúť v októbri alebo v novembri s tým istým, na tom istom, jednoducho na tom istom mieste. Mrzí ma, že je november a naše slová sa do bodky naplnili. Je 4. či 5. november a riešime absolútne to isté, tie problémy sú ešte väčšie dokonca a ešte väčšie budú, pretože sa tým obciam a mestám jednoznačne tie peniaze rozkotúľajú a vy ste správne uviedol všetky tie dôvody, kvôli ktorým sa tak udeje. Toľko asi pre túto chvíľu. Ďakujem pekne.